O‘zbekiston Respublikasi Oliy Majlisi Qonunchilik palatasining O‘zbekiston Respublikasi Prezidenti I.A. Karimovning Oliy Majlis Senatining beshinchi yalpi majlisidagi hamda Vazirlar Mahkamasining 2005-yilda ijtimoiy-iqtisodiy rivojlantirish yakunlari

O‘zbekiston Respublikasi Oliy Majlisi Qonunchilik palatasining O‘zbekiston Respublikasi Prezidenti I.A. Karimovning Oliy Majlis Senatining beshinchi yalpi majlisidagi hamda Vazirlar Mahkamasining 2005-yilda ijtimoiy-iqtisodiy rivojlantirish yakunlari va 2006-yilda iqtisodiy islohotlarni chuqurlashtirishning eng muhim ustuvor yo‘nalishlariga bag‘ishlangan majlisidagi ma’ruzalaridan kelib chiqadigan vazifalari to‘g‘risidagi masalani muhokama etib, O‘zbekiston Respublikasi Oliy Majlisining Qonunchilik palatasi qaror qiladi:
 1. O‘zbekiston Respublikasi Prezidenti I.A. Karimovning Oliy Majlis Senatining beshinchi yalpi majlisidagi va 2006-yil 10-fevralda O‘zbekiston Respublikasi Vazirlar Mahkamasining majlisidagi ma’ruzalarida bayon etilgan qoidalar va xulosalar qo‘llab-quvvatlansin.
 2. Ta’kidlansinki, Oliy Majlis Qonunchilik palatasining faoliyati jamiyatni demokratik yangilashning, bozor islohotlarini chuqurlashtirish va mamlakat iqtisodiyotini erkinlashtirishning huquqiy asoslarini yaratish borasidagi vazifalarga hali yetarli darajada mos emas. Qo‘mitalar va siyosiy partiyalar fraksiyalari qonun loyihalarini tayyorlash, mamlakatning jamiyat va davlat hayotiga doir dolzarb masalalari Qonunchilik palatasi tomonidan ko‘rib chiqilishida yetarlicha tashabbus ko‘rsatmayaptilar. Xalq deputatlari mahalliy Kengashlari va saylovchilar bilan aloqalar lozim darajada yo‘lga qo‘yilmagan, O‘zbekiston Respublikasi Oliy Majlisi Senati bilan qonun ijodkorligi va nazorat-tahlil faoliyati borasidagi ishlarni muvofiqlashtirish yanada takomillashtirishni talab etadi.
 3. O‘zbekiston Respublikasi Oliy Majlisi Qonunchilik palatasining 2006-yilga mo‘ljallangan faoliyatining asosiy yo‘nalishlari hamda O‘zbekiston Respublikasi Oliy Majlisi Qonunchilik palatasining mamlakatni isloh etish va modernizatsiya qilishning ustuvor yo‘nalishlari, maqsadli vazifalari hisobga olingan holda 2005-yilga va kelgusi yillarga mo‘ljallangan qonunchilik faoliyati dasturini qayta ko‘rib chiqish maqsadga muvofiq deb hisoblansin. Mazkur masala bo‘yicha takliflar tayyorlash O‘zbekiston Respublikasi Oliy Majlisi Qonunchilik palatasining qo‘mitalariga topshirilsin va siyosiy partiyalar fraksiyalariga tavsiya etilsin. O‘zbekiston Respublikasi Oliy Majlisi Qonunchilik palatasining Kengashi ushbu takliflarni umumlashtirsin va hujjatlarning maromiga yetkazilgan loyihalarini O‘zbekiston Respublikasi Oliy Majlisining Qonunchilik palatasi muhokamasiga kiritsin.
 4. O‘zbekiston Respublikasi Oliy Majlisi Qonunchilik palatasining qo‘mitalari qonun ijodkorligi va nazorat-tahlil faoliyati samaradorligini oshirsinlar, shuningdek fuqarolarning huquqiy madaniyatini yuksaltirish, qabul qilingan qonunlarni tushuntirish va ijro etish yuzasidan chora-tadbirlar ko‘rsinlar.
 5. Siyosiy partiyalar fraksiyalariga jamiyat va davlat hayotining dolzarb masalalarini tayyorlash hamda palata muhokamasiga kiritish borasida faollikni oshirish tavsiya etilsin.
 6. O‘zbekiston Respublikasi Oliy Majlisining Qonunchilik palatasi rahbariyati Qonunchilik palatasining Senat bilan hamkorlikda samarali harakat qilish mexanizmini yaxshilash, tegishli qo‘mitalar va tuzilmalarning o‘zaro munosabatlarini takomillashtirish yuzasidan chora-tadbirlar ko‘rsin.
 7. Mazkur qarorning ijrosi ustidan nazorat olib borish O‘zbekiston Respublikasi Oliy Majlisi Qonunchilik palatasi Spikerining o‘rinbosarlari A.A. Karimov va M.B. Safayeva zimmasiga yuklatilsin.